Kommentar:  Tak til ministeren for besvarelsen. Jeg må sige, at jeg blev rimelig rystet, da jeg i sidste uge opdagede, at Naturstyrelsen vil lave endnu en centralisering og flytte flere arbejdspladser væk fra Vestjylland. Det var noget, der fik mig op i det røde felt, men jeg er da heldigvis kommet ned igen. Jeg kan næsten komme derop igen, når jeg hører ministeren prøve at give boligjobordningen skylden for, at der er mistet arbejdspladser i Vestjylland. Den har jo netop gjort det modsatte. Den har gjort, at der kan komme øget gang i beskæftigelsen, blandt andet for håndværkere og så videre Jeg synes, at det er utrolig langt ude, at man på et spørgsmål, der handler om statslige arbejdspladser, som flytter væk fra Ringkøbing, prøver at give boligjobordningen skylden. Jeg synes, det er lidt grotesk, at vi under valgkampen kunne høre den venstreorienterede regering snakke om, at man ville gøre noget for landdistrikterne, når vi efter valget så ser, at det, man mente, var, at der skulle flyttes flere statslige arbejdspladser ind til København. Hvis ministeren havde ulejliget sig med at læse den besvarelse, som jeg har fået fra miljøministeren, ville han se, at bare i Naturstyrelsen, som har 1.300 ansatte, er der, ud over dem, der er der i forvejen, yderligere 8 procent, der flytter til København. Det vil sige, at der er cirka 100 arbejdspladser yderligere, der bliver centraliseret i København. Så hvis man mente noget med de fine ord om, at man ville gøre det modsatte, så kunne man jo vælge at sige til Naturstyrelsen, at det her simpelt hen ikke er holdbart. Hvad er det egentlig, der gør, at man ikke kan flytte den anden vej? Hvorfor skal de statslige arbejdspladser altid centraliseres i København? Hvorfor kunne Naturstyrelsen ikke lige så godt ligge i Vestjylland eller i Hedensted, eller hvor det nu kunne være henne? Hvorfor skal det absolut ligge inde midt i København, hvor der ikke er skyggen af natur? Det ville da være mere naturligt, at man flytter det ud et sted, hvor det hører hjemme. Når man så samtidig ser på, hvad begrundelsen er for at lave den her besparelse, er det jo endnu mere grotesk. De siger selv i pressemeddelelsen fra Naturstyrelsen, at det skyldes, at de blandt andet vil spare på huslejen. Og så er der jo ikke ret mange, der er i tvivl om, at huslejen nok er en smule højere i København end i Ringkøbing. Så hvis man virkelig ville ud og lave en spareøvelse i forhold til huslejen, skulle man da netop flytte hele Naturstyrelsens afdeling i København til Ringkøbing i stedet for. Det andet giver da bestemt ikke mening. Så jeg vil spørge ministeren, om han står ved de fine ord, han sagde i valgkampen, og som egentlig var ganske positive, nemlig at man ville gøre noget for landdistrikterne. Og så kunne ministeren jo vælge tage at kontakt til miljøministeren og bede hende om at sige til Naturstyrelsen, at det her simpelt hen ikke er holdbart.

Svar:  Jeg tror, at vi deler det ønske om at prioritere vores landdistrikter, så vi ikke får et land, der kører i mange forskellige hastigheder. Der tror jeg at vi er fuldstændig enige. Jeg vil også gøre opmærksom på, at vi har lavet en vækst- og kickstart, hvor vi jo bruger 18 milliard kroner, og meget af den vækst- og kickstart kommer vores landdistrikter til gode. Derudover har vi jo indgået, og det vil jeg gerne kvittere for, en bredbåndsaftale, som kan sikre, at der nu kommer bredbånd til alle områder i Danmark; 99,8 procent får bredbånd inden 2015 med 10 MB. Vi har lavet en energiaftale, og jeg var så sent som i mandags i Tønder, som jo nu får et stort biogasanlæg. Det er en stor investering i millionklassen, et trecifret millionbeløb, som betyder, at vi skaffer arbejdspladser i landdistrikterne. Vi har lavet et forslag til en udligningsordning, som sikrer, at vi overfører 570 million kroner mere fra by til land. Det vil sige, at den her regering i virkeligheden prioriterer landdistrikterne. I forhold til de enkelte ministerier er det faktisk sådan, uanset hvad herre Dennis Flydtkjær siger, at boligjobordningen forudsætter – og den blev i sin tid under den borgerlige regering vedtaget og foreslået med DF's støtte – at den finansieres via besparelser i 2012 og 2013. Det kan herre Dennis Flydtkjær så overbevise sig selv om ved at kigge i det finanslovforslag, der kom på daværende tidspunkt. Jeg ved godt, at herre Dennis Flydtkjær er et nyt medlem af Folketinget, men det ændrer ikke ved, at hans parti har været med til at vedtage den ordning. Derfor kan det jo ikke komme som en overraskelse, selv om de fleste besparelser og de fleste afskedigelser sker i København, at når man omorganiserer og restrukturerer i de forskellige ministerier, kommer det også til at gå ud over nogle arbejdspladser uden for København.